
Par pašvaldību sadarbību ceļu inženierbūves objekta būvniecībā
Ādažu un Ropažu novadu administratīvajās teritorijās notiekoša strauja urbanizācija un iedzīvotāju skaita pieaugums rada pieaugošu slodzi uz vietējo infrastruktūru, un transporta tīklu pārvaldība bieži saskaras ar administratīvām un teritoriālām barjerām. 
Alderu iela un Kanāla iela vēsturiski un inženiertehniski veido vienotu pārrobežu transporta infrastruktūras koridoru, kas savieno Ādažu novada un Ropažu novada administratīvās teritorijas. Satiksmes drošības uzlabošana un gājēju un velosipēdistu infrastruktūras attīstība visā šī inženiertehniskā koridora garumā ir abpusēji lietderīga un atbilst abu pašvaldību iedzīvotāju interesēm, īpaši ņemot vērā valsts īstenotos ceļu mezglu un tiltu pārbūves projektus blakus esošajās teritorijās.
Kanāla iela funkcionāli ir daļa no vēsturiskā reģionālā maršruta un vietējā autoceļa V50 (Baltezers–Āņi–Lapmeži), savienojot to tālāk ar autoceļu V49 un Vidzemes šoseju (A2), un ielai pieguļošā apbūve ir ar augstu blīvumu un nepieciešamību pēc kvalitatīvas infrastruktūras. 
Savukārt Alderu ielu visā tās garumā vairākkārt šķērso Ādažu novada un Ropažu novada administratīvo teritoriju vēsturiski izveidoto robežu, kuras atsevišķi fragmenti fiziski atrodas Garkalnes pagasta (Ropažu novada) teritorijā, lai gan tie funkcionāli apkalpo Ādažu novadam piederīgos nekustamos īpašumus, un otrādi.
Pieaugošais iedzīvotāju skaits un jaunie nekustamo īpašumu projekti ir radījuši ievērojamu satiksmes intensitātes pieaugumu Kanāla ielā un Alderu ielā, tajā skaitā, palielinot transporta plūsmu, kas mēģina apbraukt sastrēgumus uz Tallinas šosejas, nonākot asā pretrunā ar vēsturiskā ceļu tīkla caurlaides spēju.
Saskaņā ar Pašvaldību likuma 4. panta pirmās daļas 2. un 3. punktu, viena no pašvaldības autonomajām funkcijām ir gādāt par pašvaldības administratīvās teritorijas labiekārtošanu un tai piekrītošās infrastruktūras attīstību, tostarp ielu un ceļu būvniecību, rekonstrukciju un uzturēšanu. Atbilstoši minētā likuma 10. panta pirmajai daļai dome ir tiesīga izlemt ikvienu pašvaldības kompetences jautājumu.
Lai nodrošinātu racionālu un lietderīgu finanšu līdzekļu izlietojumu un novērstu fragmentāru pieeju būvprojektu izstrādē un būvdarbu izpildē, Ādažu un Ropažu pašvaldību deputāti ir ierosinājuši veikt abu ielu pārbūvi kā vienotai inženierbūvei, kuras divas daļas ir nodalāmas un piekrītošas katra savai pašvaldībai, organizējot kopīgu būvprojekta izstrādi un būvdarbu iepirkumu, un ar to saistītos izdevumus apmaksājot proporcionāli vienādās daļās. Alderu un Kanāla ielu kopējais garums ir aptuveni 5 km un nosacītais ģeogrāfiskais viduspunkts atrodas Alderu ielas un Māras ielas krustojumā, aptuveni 2,5 km attālumā no Alderu ielas pieslēguma autoceļam A1 (Rīga (Baltezers) - Igaunijas robeža (Ainaži)). 
Minētā iecere tieši atbilst Ādažu novada Attīstības programmas (2021.–2027. gadam) vidēja termiņa prioritātei VTP3: “Attīstīta, droša un mobila satiksmes infrastruktūra” rīcības RV3.1: “Pašvaldības ceļu un ielu infrastruktūras atjaunošana un attīstība” uzdevumam U3.1.1: “Uzlabot satiksmes drošību uz ceļiem un ielām, t.sk., nodrošinot mazāk aizsargātu satiksmes dalībnieku – gājēju, velobraucēju – drošību” un uzdevumam U3.1.2: “Uzturēt, labiekārtot un atjaunot pašvaldības ielas un ceļus”.
Ieceres izpildes uzsākšanai vispirms ir jāsaņem abu pašvaldību domju lēmumi par konceptuālu atbalstu funkcionāli un inženiertehniski vienotas transporta infrastruktūras – Alderu un Kanāla ielas visā to garumā – kopīgai un saskaņotai pārbūvei, kā arī jāizstrādā abu ielu masterplāns. 
Valsts pārvaldes iekārtas likuma 61. panta pirmā daļa nosaka, ka publiskas personas sadarbības līgumu slēdz, lai panāktu vismaz vienas līdzējas – publiskas personas kompetencē ietilpstoša pārvaldes uzdevuma efektīvāku veikšanu, savukārt piektā daļa paredz tiesības līgumā noteikt strīdu risināšanu tiesā, ja līguma priekšmets skar pašvaldības autonomo kompetenci.
Ja abas pašvaldības atbalstīs izstrādāto masterplānu, tad ieceres turpmākai izpildei tās varēs noslēgt divpusēju publisko tiesību sadarbības līgumu (paredzot tajā vienas pašvaldības pilnvarošanu darboties kā vadošajam pasūtītājam iepirkuma procedūru organizēšanai, norēķinu kārtību, strīdu risināšanas mehānismus tiesā, kā arī kārtību, kādā pēc būvdarbu pabeigšanas ekspluatācijā nodotās inženierbūves daļas tiek nodalītas un pārņemtas katras pašvaldības bilancē un uzturēšanā) un izveidos kopīgu darba grupu, lai veiktu abu ielu tehnisko parametru, kadastrālo robežu, zemes vienību statusa un robežu precizēšanu, kā arī sagatavotu attiecīgo tehnisko specifikāciju galvenos nosacījumus.
Pamatojoties uz Pašvaldību likuma 4. panta pirmās daļas 2. un 3. punktu, 5. panta pirmo daļu, Valsts pārvaldes iekārtas likuma 54. pantu, kā arī domes Finanšu komitejas 15.07.2026. atzinumu, Ādažu novada pašvaldības dome
NOLEMJ:
1. [bookmark: _Hlk233807703]Konceptuāli atbalstīt ieceri par funkcionāli un inženiertehniski vienotas transporta infrastruktūras – Alderu un Kanāla ielas visā to garumā – kopīgu un saskaņotu pārbūvi kā vienotu inženierbūvi (brauktuves pārbūve, dalīta gājēju un veloceliņa izbūve, kā arī ielu apgaismojuma izbūve un lietus ūdens atvade), sadarbībā ar Ropažu novada pašvaldību, paredzot, ka inženierbūves divas daļas pēc nodošanas ekspluatācijā ir nodalāmas un piekrītošas katra savai pašvaldībai.
2. Pilnvarot Ropažu novada pašvaldību pasūtīt Alderu un Kanāla ielu masterplānu, iekļaujot satiksmes plūsmas un kapacitātes prognozes, infrastruktūras integrāciju, tehniskos un telpiskos koridorus, kā arī finansiālo un laika grafiku.
3. Masterplāna izstrādes izdevumus finansēt proporcionāli vienādās daļās (50 % no Ādažu novada pašvaldības budžeta līdzekļiem un 50 % no Ropažu novada pašvaldības budžeta līdzekļiem).
4. Ar atsevišķu Ādažu novada pašvaldības domes lēmumu noteikt turpmākās veicamās darbības pēc masterplāna izskatīšanas Ādažu un Ropažu novadu pašvaldību domēs.
5. Lēmuma izpildes kontroli uzdot pašvaldības domes priekšsēdētājam.



Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

